Document ID: 32003R1653

32003R1653
L 245/36
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1653/2003 НА СЪВЕТА
от 18 юни 2003 година
за изменение на Регламент (ЕО) № 40/94 относно марката на Общността
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 308 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Сметната палата (3),
като има предвид, че:
(1)
С влизането в сила на Регламент (ЕО, Евратом) № 1605/02 на Съвета от 25 юни 2002 г. относно Финансовия регламент, приложим по отношение на общия бюджет на Европейските общности (4) концепцията на централизиран ex ante финансов контрол бе заменена с по-модерни системи за контрол и одит.
(2)
Службата за хармонизация на вътрешния пазар следва да има системи за контрол и одит, сравними с тези на институциите на Общността.
(3)
Общите принципи и ограничения, регулиращи правото на достъп до документите, предвидени в член 255 от Договора, са установени с Регламент (ЕО) № 1049/2001 на Европейския парламент и на Съвета от 30 май 2001 г. относно обществения достъп до документи на Европейския парламент, Съвета и Комисията (5).
(4)
Когато бе приет Регламент (ЕО) № 1049/2001, трите институции постигнаха съгласие в съвместна декларация, че агенциите и другите подобни органи следва да въведат правила, съответстващи на тези от въпросния регламент.
(5)
Следователно в Регламент (ЕО) № 40/94 от 20 декември 1994 г. относно марката на Общността (6) следва да бъдат включени подходящи разпоредби, за да се направи Регламент (ЕО) № 1049/2001 приложим по отношение на Службата за хармонизация на вътрешния пазар, както и следва да бъде включена разпоредба относно обжалванията на отказ за достъп до документи.
(6)
Следователно Регламент (ЕО) № 40/94 следва да бъде съответно изменен,
ПРИЕ НАСТОЯЩИЯТ РЕГЛАМЕНТ:
Член 1
Регламент (ЕО) № 40/94 се изменя, както следва:
1.
Добавя се следният член:
„Член 118а
Достъп до документи
1. Регламент (ЕО) № 1049/2001 на Европейския парламент и на Съвета от 30 май 2001 г. относно достъпа до документи на Европейския парламент, на Съвета и на Комисията (7) важи по отношение на документи, държани от службата.
2. Административният съвет приема практически мерки за изпълнението на Регламент (ЕО) № 1049/2001 в рамките на шест месеца от влизането в сила на Регламент (ЕО) № 1653/2003 от 18 юни 2003 г. за изменение на Регламент (ЕО) № 40/94 относно търговската марка на Общността (8).
3. Решения, взети от службата съгласно член 8 от Регламент (ЕО) № 1049/2001, могат да предизвикат депозиране на жалба пред омбудсмана или могат да станат предмет на иск пред Съда на Европейските общности съгласно условията, предвидени съответно в членове 195 и 230 от Договора.
2.
Член 136 се заменя със следния текст:
„Член 136
Одит и контрол
1. В рамките на службата се създава функция на вътрешен одит, която се изпълнява в съответствие с релевантните международни стандарти. Назначеният от председателя вътрешен одитор е отговорен пред него за проверяване на правилното функциониране на системите и процедурите за изпълнение на бюджета на службата.
2. Вътрешният одитор съветва председателя за това, как да се справя с рисковете, като издава независими становища относно качеството на системите за управление и контрол и като издава препоръки за подобряване на условията за осъществяване на дейността и за насърчаване на доброто финансово управление.
3. Отговорността за въвеждане в употреба на системи и процедури за вътрешен контрол, подходящи за изпълнението на неговите задачи, е отговорност на разрешаващия чиновник.“
Член 2
Настоящият регламент влиза в сила на първия ден на месеца, следващ датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 18 юни 2003 година.

Labels: 7
2
15
4